רבקה סוני

ביוגרפיה

רבקה סוני נולדה בפריהולד, ניו ג'רזי. הוריה של רבקה פיטר וקינגה היגרו מקלוז'-נאפוקה שבטרנסילבניה לארצות הברית. היא דוברת גם הונגרית. החלה לשחות בגיל 10. היא בוגרת של אוניברסיטת דרום קליפורניה בתקשורת. התאמנה בהדרכתו של המאמן דייב סאלו. בשנת 2012 פרשה משחייה תחרותית ונכון לשנת 2017 היא מנטורית ספורטאים.
בשנת 2013, אימצה אורח חיים טבעוני. סוני לא הייתה מודעת לאורח חיים זה בתקופתה כספורטאית, ולדבריה העובדה שלא התחרתה כטבעונית היא אחת החרטות הגדולות שלה.

קריירה

באוניברסיאדה שנערכה באיזמיר, טורקיה בשנת 2005 זכתה סוני בשתי מדליות כסף. במשחה ל-100 מטר חזה בתוצאה של 1:08.77 דקות ובמשחה ל-200 מטר חזה בתוצאה של 2:27.84 דקות. בנוסף, היא סיימה במקום ה-7 במשחה ל-50 מטר חזה בתוצאה של 32.71 שניות.
באליפות העולם בשחייה (בריכה של 25 מטר), שנערכה בשנגחאי, סין בשנת 2006 סיימה סוני במקום רביעי במשחה ל-200 מטר חזה בתוצאה של 2:24.06 דקות.
באולימפיאדת בייג'ינג (2008) זכתה סוני ב-3 מדליות. סוני השתתפה במשחה ל-100 מטר חזה רק לאחר שג'סיקה הארדי הושעתה עקב שימוש באימרוץ (קלנבוטרול) וזכתה במדליית כסף בתוצאה של 1:06.73 דקות, אחרי שיאנית העולם לייזל ג'ונס מאוסטרליה שקבעה שיא אולימפי חדש בתוצאה של 1:05.17 דקות ולפני מירנה יוקיץ' מאוסטריה (1:07.34 דקות). שלושה ימים לאחר מכן, במשחה ל-200 מטר חזה היא הפתיעה את ג'ונס שיאנית העולם כשזכתה במדליית זהב בשיא עולם חדש בתוצאה של 2:20.22 דקות, לפני ג'ונס (2:22.05 דקות) ושרה נורדנסטם מנורווגיה, שקבעה שיא אירופי חדש (2:23.02 דקות). היא זכתה במדליית כסף נוספת במשחה שליחות 4x100 מטר מעורב בשיא אמריקאי חדש 3:53.30 דקות, אחרי אוסטרליה שקבעה שיא עולם חדש (3:52.69 דקות) ולפני סין שקבעה שיא אסייתי חדש (3:56.11 דקות).
במבחנים האמריקאים לאליפות העולם בשחייה, שנערכו באינדיאנפוליס ביולי 2009 קבעה סוני שיא אמריקאי חדש במשחה ל-100 מטר חזה בתוצאה של 1:05.34 דקות. בנוסף, היא ניצחה במשחה ל-200 מטר חזה ( 2:20.38 דקות).
באליפות העולם בשחייה שנערכה ברומא, איטליה בשנת 2009 זכתה סוני בשתי מדליות. מדליית זהב במשחה ל-100 מטר חזה בתוצאה של 1:04.93 דקות, לפני יוליה יפימובה מרוסיה (1:05.41 דקות) וקייסי קרלסון בת ארצה (1:05.75 דקות). בשלב חצי הגמר במשחה זה, היא קבעה שיא עולם חדש בתוצאה של 1:04.84 שניות ובכך הייתה לשחיינית הראשונה בהיסטוריה ששחתה משחה זה מתחת ל-1:05 דקות. היא שיפרה את שיאה העולמי של לייזל ג'ונס מאוסטרליה שעמד על 1:05.09 דקות. מדליית כסף במשחה ל-50 מטר חזה בתוצאה של 30.11 שניות אחרי יפימובה שקבעה שיא עולם חדש (30.09 שניות) ולפני שרה קסוליס מאוסטרליה (30.16 שניות). במשחה ל-200 מטר חזה היא סיימה במקום ה-4 בתוצאה של 2:22.15 דקות אחרי המנצחת נדיה היגל מסרביה (2:21.62 דקות). סוני פתחה בסערה את המשחה, בקצב מדהים של, 1:05.73 דקות לאחר 100 מטר, כמעט 3 שניות לפני היגל. על סף הסיום כוחה לא עמד לה ושלוש השחייניות הזוכות הצליחות להשיגה.
בתחרות שחייה (בריכת 25 מטר) שנערכה במנצ'סטר, אנגליה ב-19 בדצמבר אותה שנה קבעה סוני במשחה ל-100 מטר שיא עולם חדש של 1:02.70 דקות, שיפור לשיא העולם בן החודש של לייזל ג'ונס (1:03.00 דקות). שיא זה החזיק מעמד 4 שנים ונישבר על ידי רותה מיילוטיטה מליטא (1:02.36 דקות).
באליפות הפאן פסיפיק בשחייה שנערכה באירווין, ארצות הברית באוגוסט 2010 זכתה סוני ב-3 מדליות זהב. במשחה ל-100 מטר חזה (1:04.93 דקות), במשחה ל-200 מטר חזה (2:20.69 דקות) ובמשחה שליחות 4x100 מטר מעורב (3:55.23 דקות). תוצאות אלו שקבעה היו מהירות יותר מאלו שניקבעו באותם המשחים באליפות אירופה בשחייה שנערכה במקביל בבודפשט.
באליפות העולם בשחייה (בריכה של 25 מטר) שנערכה בדובאי בדצמבר 2010 זכתה סוני ב-4 מדליות מהן 3 זהב ואחת כסף והייתה לשחיינית המצטיינת בתחרות. מדליות זהב במשחה ל-50 מטר חזה בתוצאה של 29.83 שניות, במשחה ל-100 מטר חזה בשיא תחרות חדש של 1:03.98 דקות ובמשחה ל-200 מטר חזה בשיא תחרות חדש נוסף של 2:16.39 דקות. מדליית כסף במשחה שליחות 4x100 מטר מעורב בתוצאה של 3:48.36 דקות.
באליפות העולם בשחייה שנערכה בשנגחאי, סין בשנת 2011 זכתה סוני ב-4 מדליות, מהן 3 זהב ו-1 ארד. מדליות זהב, במשחה ל-100 מטר חזה בתוצאה של 1:05.05 דקות, לפני לייזל ג'ונס (1:06.25 דקות) וליפינג ג'י מסין (1:06.52 דקות), במשחה ל-200 מטר חזה בתוצאה של 2:21.47 דקות, לפני יפימובה (2:22.22 דקות) ומרתה מקייב מקנדה (2:24.81 דקות) ובמשחה שליחות 4x100 מטר מעורב ביחד עם נטלי קוגלין, דנה ולמר ומליסה פרנקלין (3:52.36 דקות), לפני סין (3:55.61 דקות) ואוסטרליה (3:57.13 דקות). היא קבעה תוצאה של 1:04.71 דקות ב"זינוק שליחות". מדליית ארד במשחה ל-50 מטר חזה בתוצאה של 30.58 שניות, אחרי הארדי (30.19 שניות) ויפימובה (30.49 שניות).
באולימפיאדת לונדון (2012) זכתה סוני ב-3 מדליות, 2 זהב ו-1 כסף. מדליות זהב במשחה ל-200 מטר חזה בשיא עולם חדש של 2:19.59 דקות, לפני סאטומי סוזוקי מיפן (2:20.72 דקות) ויוליה יפימובה (2:20.92 דקות) ובכך הייתה לשחיינית הראשונה בהיסטוריה ששחתה משחה זה מתחת ל-2:20 דקות, כבר בשלב חצי הגמר היא קבעה שיא עולם חדש של 2:20.00 דקות ובמשחה שליחות 4x100 מטר מעורב, ביחד עם מליסה פרנקלין, דנה ולמר ואליסון שמיט בשיא עולם חדש של 3:52.05 דקות. מדליית כסף במשחה ל-100 מטר חזה בתוצאה של 1:05.55 דקות, אחרי רותה מיילוטיטה (1:05.47 דקות) ולפני סאטומי סוזוקי (1:06.46 דקות).